М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА 2019 ГОДИНА**

**Преглед на икономическата среда**

За периода януари-септември 2019 г. реалният растеж на БВП достигна 3,7 % с положителен принос както от вътрешното търсене, така и от нетния износ. Потреблението на домакинствата се повиши с 6 %, а подобрението на доверието на потребителите през четвъртото тримесечие сочи към запазване на стабилния растеж и през последните месеци на годината. Инвестициите в основен капитал нараснаха с 0,8 % за деветмесечието, но повишението на индикатора за бизнес климата през ноември и декември, най-вече в строителството, говори за подобрение на инвестиционната активност в края на годината. Въпреки повишеното вътрешно търсене, вносът на стоки и услуги спадна средно с 0,6 % до септември. В същото време при износа бе отчетен растеж от 0,5 %, а оборотът в промишлеността за износ нарасна средно с 4,3 % за периода януари-ноември, което представлява ускорение спрямо същия период на 2018 г.

За единадесетте месеца на 2019 г. салдото по текущата сметка бе положително в размер на 5,9 млрд. евро или 9,7 % от прогнозния БВП, при 5,3 % от БВП година по-рано. През същия период износът нарасна с 4,6 % в номинално изражение, докато вносът се сви с 2,3 %, което доведе до подобряване на търговския баланс с 3,2 пр. п. до излишък от 0,3 % от прогнозния БВП. Излишъкът при услугите също се повиши въз основа на по-ниския внос (спад от 7,7 %) и стабилния износа (растеж от 0,8 %). Салдото по доходните статии се запази положително в размер на 3 % от прогнозния БВП.

За януари-ноември привлечените преки чуждестранни инвестиции бяха в размер на 1 млрд. евро или 1,7 % от прогнозния БВП. Средствата са основно в секторите търговия, ремонт на автомобили и мотоциклети, операции с недвижими имоти, преработваща промишленост.

През деветте месеца на 2019 г. пазарът на труда следваше благоприятно развитие, като коефициентите на заетост и икономическа активност за възрастовата група 15-64 г. достигнаха исторически най-високите си стойности до този момент от 70,1 % и 73,3 %. Тяхното повишение бе подпомогнато от увеличението на работата сила, което отразяваше активиране и включване на пазара на труда, в условията на намаление на населението в трудоспособна възраст. Нарасналите възможности за заетост допринесоха за намаление на коефициента на безработица до исторически най-ниско ниво от 3,7 % за третото тримесечие (по данни от НРС). Регистрираната безработица също се характеризираше с низходяща динамика, като към края на декември възлезе на 5,9 % и остана с 0,2 пр. п. по-ниска спрямо края на 2018 г.

Активирането на работната сила бе съпроводено с продължаващо нарастване на реалната покупателна способност на доходите от труд. През първите девет месеца на 2019 г. растежът на средната работна заплата се ускори до 12 % в номинално изражение и 9,3 % в реално изражение. Водещ принос към възходящата динамика на показателя имаше частния сектор на икономиката (12,4 %), но отчетената стойност в обществения сектор също беше висока (10,7 %). През разглеждания период реалната производителност на труда се повиши с ускорен темп от 3,6 % на годишна база и подкрепи забавянето в растежа на номиналните разходи за труд на единица продукция до 2,7 %.

За 2019 г. инфлацията в края на годината бе 3,1 %, а средногодишната 2,5 %. С най-голям принос във формирането на общата инфлация в края на годината бяха хранителните стоки и услугите, съответно 1,4 и 0,9 пр. п. Цените на енергийните стоки се върнаха на положителна територия в края на годината и допринесоха с 0,5 пр. п. за повишението на общия ХИПЦ. Базисната инфлация беше 2,5 % в края на годината.

Брутните международни валутни резерви на страната продължиха да осигуряват стабилното функциониране на Паричния съвет, като пазарната им стойност към края на 2019 г. възлезе на 24,8 млрд. евро.

През 2019 г. банковата система в България продължи да се развива в условия на благоприятна макроикономическа среда в страната и да поддържа високи равнища на капиталова адекватност и ликвидност, както и добри показатели за доходност. Коефициентът на обща капиталова адекватност беше 21,02 % в края на третото тримесечие на 2019 г., а отношението на ликвидно покритие към края на ноември - 271,8 %[[1]](#footnote-2).

Търсенето на заемни средства от частния сектор остана високо, като в някои сегменти от кредитния пазар бе по-силно, въпреки нарасналите външни рискове и очаквания за забавяне на глобалния икономически растеж.

Кредитът за частния сектор се развиваше положително през цялата година, като в края на декември растежът му на годишна база се ускори до 9,3 %[[2]](#footnote-3). Принос за това, от една страна имаше продължаващата възходяща динамика при кредитите на нефинансовите предприятия и домакинствата, движена от фундаменталните икономически фактори, а от друга страна и на по-високия положителен принос на кредитите, предоставени на финансови предприятия в края на годината. Кредитите на нефинансовите предприятия също ускориха растежа си в края на годината - до 5,9 %, при трайно подобряване на качеството на портфейлите на банките в този сегмент видно от значителното намаление на лошите и преструктурирани кредити, и в същото време нарастване на редовните кредити.

Средата на ниски лихвени равнища и безработица, както и динамиката при доходите продължиха да мотивират търсенето на кредити от домакинствата. Тяхното годишно увеличение в края на декември беше 9,5 %. Кредитите за потребление нараснаха с 10,8 % на годишна база, а тези за покупка на жилища с 14,5 %, като намалението на лошите и преструктурирани кредити в тези сегменти беше характерно през цялата година. Другите кредити, част от кредитите на домакинствата продължиха да се свиват през годината и да имат отрицателен принос.

***Бюджетна позиция***

На база на данните от месечните отчети за касовото изпълнение на бюджетите на първостепенните разпоредители с бюджет салдото по консолидираната фискална програма (КФП) за 2019 г. е отрицателно в размер на 1 148,3 млн. лв. (0,97 % от прогнозния БВП). Спрямо заложената цел с разчетите към ЗДБРБ за 2019 г. бюджетното салдо по КФП отчита номинално подобрение с близо 1,3 млрд. лева. Доброто фискално представяне и подобряването на външните баланси на страната са сред силните страни на водената политика, които бяха оценени положително от S&P Global Ratings и доведоха до повишаване на кредитния рейтинг на България през ноември 2019 година. Очакванията са, че прогресивното укрепване на фискалната и външната позиция на България ще продължи и в средносрочен план, като страната ще се развива устойчиво, дори и в условията на очакваната по-слаба външна икономическа среда. Това от своя страна се отразява положително в намаление на разходите по обслужването държавния дълг, като на проведения през януари 2020 г. аукцион за пет годишни ДЦК за първи път при този матуритет беше постигната отрицателна доходност, а също така бе отчетено и значително свиване на спреда спрямо германските федерални облигации със сходен матуритет.

**Основни акценти във връзка с текущото наблюдение на изпълнението на консолидираната фискална програма за 2019 г.**

Изпълнението на основните параметри по консолидираната фискална програма през 2019 година се разви в съответствие със заложената актуализирана рамка за годината, като приходите бяха изпълнени в пълен размер (изпълнение 100,4 % спрямо годишния разчет). Съпоставено с предходната година, данъчните, вкл. осигурителните приходи нарастват номинално с 3,0 млрд. лв. (9,4 %), като приходите от данъци по държавния бюджет нарастват с 1,9 млрд. лв. (8,7 %), а приходите от социални и здравноосигурителни вноски отчитат ръст от почти 1,1 млрд. лв. (11,5 %). Основните фактори за ръста на приходите са, от една страна, продължаващото възходящо развитие при някои от важните макроикономически индикатори като потребление, инвестиции и др., както и намаление на нивото на безработица, и от друга, на изпълнението на мерките за повишаване на събираемостта на приходите, справяне със сенчестата икономика, както и други стъпки в тази насока. Повечето от мерките в областта на данъчната политика са с постоянен характер и са включени в стратегическите и оперативните документи на отговорните институции. Основните **постоянни мерки** с доказана ефективност за повишаване на бюджетните проходи са следните: прилагане на ***механизъм за обратно начисляване на ДДС при доставки на зърнени и технически култури*** (със срок за прилагане на механизма до 30 юни 2022 г.); засилване и усъвършенстване на ***фискалния контрол върху движението на стоки с висок фискален риск*** (СВФР), чрез разширяване на обхвата на СВФР, откриване на нови фискални пунктове, задължително обезпечение за доставки на стоки от рискови лица и др.; усъвършенстване на ***механизма за погасяване на публични задължения на лица с вземания от общини, други ведомства или държавни предприятия*** по договори за обществени поръчки и такива, възложени в изпълнение на оперативни програми на ЕС; засилване на ***контрола върху доставките и движението на течни горива***, като се прилага механизъм за предоставяне на обезпечения, насочен към предотвратяване на възможностите за злоупотреби и данъчни измами с ДДС при търговията с течни горива, създава се система за 24-часово видеонаблюдение на движението на горивата от танкерите до бензиностанциите към контрабандния център на ГДБОП и др.; развиване на работата на ***Междуведомствения координационен център към ГДБОБ***, с цел намаляване на броя на данъчните злоупотреби и отклонение от данъчно облагане; осъществяване на ***постоянен мониторинг спрямо длъжници с просрочени задължения в размер над 100 хил. лв.*** (200 хил. лв. за Териториална дирекция на НАП София-град) и утвърден план за провеждане на телефонни кампании по график. През 2019 г. бяха приети **нови законодателни мерки**, с цел подобряване на събираемостта и оптимизиране на контролната дейност на приходните администрации, както следва: ***отложеното начисляване на ДДС при внос***, с цел освобождаване на ресурси за вносителите на стоки в страната, което ще окаже значително влияние върху разходите и ще увеличи конкурентоспособността на стопанските субекти; въвеждане на ***система за видеонаблюдение и контрол в данъчните складове***, с цел увеличаване на възможностите за ефективен контрол от страна на държавата върху акцизните стоки, подобряване на събираемостта на приходите от акцизи, намаляване на сивия сектор и осигуряване на условия на равнопоставеност на всички лицензирани складодържатели; ***предотвратяване на избягване на регистрация по Закона за ДДС чрез формална смяна на субекта***. Системното прилагане на тези мерки вече оказва дисциплиниращ ефект и натиск върху сивата икономика, което се потвърждава от отчетените за поредна година добри параметри по изпълнението на данъчните и осигурителни приходи.

Параметрите по разходите са близки до планираните с разчетите към ЗДБРБ за 2019 г., като разходите и вноската на Република България за общия бюджет на ЕС представляват 97,6 % спрямо актуализираните годишни разчети към ЗДБРБ за 2019 година. Приоритетите в частта на разходите бяха насочени основно към мерки в частта на политиката по доходите в бюджетния сектор, социалната и пенсионната система, здравеопазването, образованието, отбраната и други. С най-голяма социална значимост и с непосредствен ефект върху благосъстоянието на хората бяха планираните мерки за 2019 г., отнасящи се до политиката по доходите, като през 2019 г. се увеличиха разходите за персонал в бюджетната сфера с 10 %, възнагражденията на педагогическия персонал - средно с 20 %, също така и мерките в пенсионната политика - от 1 юли 2019 г. бяха увеличени всички пенсии отпуснати до 31 декември 2018 г. с 5,7 % и беше увеличен максималния размер на получаваните една или повече пенсии на 1 200 лв. През 2019 г. за Великден и Коледа бяха изплатени добавки към пенсиите на пенсионерите с най-ниски пенсии, по-високи са разходите по програмите, дейностите и службите по социалното осигуряване, подпомагане и заетостта, вкл. и с европейски средства.

Секторите на образованието и здравеопазването за поредна година са във фокуса на водената политика. Разходите за функция „Здравеопазване“ за годината са в размер на 4,5 % от прогнозния БВП. Съпоставено с годишния разчет, извършените разходи представляват 102,4 %, като превишение на разчета е свързано основно с извършените в края на годината разходи по бюджета на НЗОК за разплащане на задължения към чужбина за сметка на по- доброто изпълнение на приходите по бюджета на НЗОК. Разходите за функция „Образование“ са в размер на 3,8 % от прогнозния БВП, като за поредна година публичните разходи в сектора нарастват значително.

Развитието на инфраструктурата също е сред приоритетните разходни политики за годината. За поредна година бяха осигурени средства за реализиране на големи инфраструктурни проекти, в т.ч. за изграждането на нови участъци от АМ “Хемус” и АМ „Европа“, както и за ремонти на съоръжения на АМ „Тракия“, АМ „Хемус“, участъци от първокласна, второкласна и третокласна пътна мрежа и др. Политики за развитие на транспортната инфраструктура ще допринесат за стимулирането на икономиката в тези региони на страната, които трябва да постигнат изпреварващо развитие и да привлекат нови инвестиции.

Друг акцент в разходните политики за годината бе развитието на националните отбранителни способности. Разходите за функция „Отбрана и сигурност“ за годината са в размер на 5,5 % от прогнозния БВП. В изпълнение на Решение на Народното събрание от 16-и януари 2019 г. бяха проведени преговори с правителството на САЩ за придобиване на нов тип боен самолет, като в резултат бе предложено на Народното събрание да ратифицира четири отделни договора между Република България и правителството на САЩ за реализиране на проекта. Съществен момент във финансовия модел на договорите, бе начинът на плащане, който предвиждаше определената цена, да се депозира изцяло в кратък срок след тяхното подписване по сметка на федералното правителство. Депозираните средства ще се използват от Агенцията на САЩ за сътрудничество в областта на отбраната и сигурността за извършване на плащания през целия ход на изпълнението на договорите. Този финансов модел и значителната стойност на договорите наложиха осигуряването на допълнителни разходи по бюджета на Министерството на отбраната за 2019 г., което от своя страна наложи изготвянето и приемането на ЗИД на ЗДБРБ за 2019 г. С разчетите към актуализирания ЗДБРБ за 2019 г. бе предвидено дефицитът по консолидираната фискална програма за 2019 г. да не надвиши 2,1 % от прогнозния БВП.

На база на данните от месечните отчети за касовото изпълнение на бюджетите на първостепенните разпоредители с бюджет салдото по консолидираната фискална програма за 2019 г. е отрицателно в размер на 0,97 % от прогнозния БВП, като влошаването на бюджетния баланс на касова основа за годината се дължи на извършените разходи, свързани с реализирането на инвестиционния проект за придобиване на нов тип боен самолет за българските ВВС. Важно е да се отбележи, че влошаването на бюджетното салдо за 2019 г. представлява еднократно събитие за текущата година и не води до промяна на фискалните цели за постигане на балансирано бюджетно салдо по консолидираната фискална програма за 2020 г. и за периода 2021 г. и 2022 г., съгласно Актуализираната средносрочната бюджетна прогноза за периода 2020-2022 г.

Заложените в ЗДБРБ за 2019 г. ограничители по отношение на държавния дълг са спазени. В номинално изражение държавният дълг за годината възлиза на 22,0 млрд. лв., като индикатора държавен дълг отнесен към БВП отчита значително подобрение (1,5 пр. п.) спрямо предходната година – относителният дял в БВП на държавния дълг се свива от 20,1 % от БВП за 2018 г. до 18,6 % от прогнозния БВП за 2019 г.

# Основни показатели по консолидираната фискална програма[[3]](#footnote-4) за 2019 г.

**Постъпилите приходи, помощи и дарения по** **КФП за 2019 г.** представляват **37,1 % от прогнозния БВП.** За сравнениепрез предходната година приходите и помощитеса **36,1 % от БВП.** Относителният дял в БВП при косвените данъци е както отчетените за 2018 г. При всички други елементи на приходите като относителен дял в БВП, съпоставено с предходната година, се отчита ръст, който е най-висок при неданъчните приходи и помощите – 0,6 пр. пункта.

|  |
| --- |
|  |

\*В частта на преките данъци са включени и други данъци

**Разходите по КФП за 2019 г.** (включително вноската на Република България в общия бюджет на ЕС)представляват **38,1 % от прогнозния БВП** и отбелязват увеличение с 2,1 пр. п. спрямо отчетените за 2018 г. (36,0 % от БВП). Относителният дял в БВП на капиталовите разходи, разходите за персонал и тези за субсидии нараства, а при останалите разходи стойностите са близки до отчетените през 2018 г.

\* Вкл. нетния прираст на държавния резерв

Изпълнението на основните показатели по консолидираната фискална програма за 2019 г. е представено в следната таблица:

***Таблица[[4]](#footnote-5) №1 (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2019 г.[[5]](#footnote-6)** | **Отчет към 31.12.2019 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **43 857,0** | **44 048,5** | **41 718,0** | **2 330,5** | **100,4%** |
|  Данъчни приходи | 34 546,1 | 35 279,8 | 35 279,8 |  | 102,1% |
|  Неданъчни приходи | 6 627,6 | 6 305,1 | 6 303,4 | 1,7 | 95,1% |
|  Помощи и дарения | 2 683,3 | 2 463,6 | 134,8 | 2328,8 | 91,8% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **46 289,6** | **45 196,9** | **42 060,6** | **3 136,2** | **97,6%** |
|  Нелихвени | 44 130,0 | 43 354,7 | 40 218,4 | 3 136,2 | 98,2% |
|  Текущи | 35 701,5 | 35 743,7 | 34 669,0 | 1 074,7 | 100,1% |
|  Капиталови | 8 414,2 | 7 567,2 | 5 529,1 | 2 038,2 | 89,9% |
|  в т.ч. нетен прираст на държавния резерв | 19,2 | 54,2 | 54,2 |  | 281,8% |
|  Предоставени. тек. и капит. трансфери за чужбина | 14,4 | 43,7 | 20,3 | 23,4 | 303,4% |
|  Лихвени | 669,2 | 649,1 | 649,1 |  | 97,0% |
|  Резерв за неотложни и непредвидени разходи | 208,2 |  |  |  |   |
|  Вноска за общия бюджет на ЕС | 1 282,1 | 1 193,1 | 1 193,1 |   | 93,1% |
| Трансфери - нето |   |   | -698,2 | 698,2 |   |
| **БЮДЖЕТНО САЛДО** | **-2 432,6** | **-1 148,3** | **-1 040,8** | **-107,5** |  |

* + **Приходите, помощите и даренията по консолидираната фискална програма** (КФП) за2019 г. са в размер на **44 048,5 млн. лв.,** което представлява 100,4 % спрямо годишните разчети към ЗДБРБ за 2019 г. Съпоставени с предходната година те нарастват номинално с 4 397,7 млн. лв., в т.ч. данъчните и неданъчните приходи - с 4 047,1млн. лв. (10,8 %) и постъпленията от помощи и дарения (основно грантове по програмите и фондовете на ЕС) - с 350,6 млн. лв. (16,6 %).

Общата сумана ***данъчните постъпления*** (вкл. приходите от осигурителни вноски) са в размер на ***35 279,8 млн. лв****.*, което представлява 80,1 % от общите постъпления по КФП за периода. Постъпленията в групата представляват 102,1 % спрямо разчета за годината и нарастват номинално с 3 044,3 млн. лв. (9,4 %) спрямо отчетените за 2018 година. Приходите в частта на *преките данъци* възлизат на 6 714,8 млн. лв., което представлява 102,4 % спрямо разчета за 2019 г. Съпоставени с 2018 г., преките данъци нарастват със 9,5 % (582,3 млн. лв.). Приходите от *косвени данъци* са в размер на 16 847,7 млн. лв., което представлява 102,5 % спрямо годишния разчет. Съпоставени с 2018 г., косвените данъци бележат ръст от 8,5 % (1 316,7 млн. лв.). Постъпленията от *други данъци* (включват други данъци по ЗКПО, имуществени данъци и др.) са 1 170,9 млн. лв., което представлява 100,1 % спрямо разчетите към ЗДБРБ за 2019 г. и сравнени с 2018 г. нарастват с 5,1 % (57,2 млн. лв.). Приходите от ***социалноосигурителни и здравни вноски*** за 2019 г. са в размер на 10 546,3 млн. лв. или 101,6 % спрямо планираните за годината, като спрямо предходната година нарастват с 1 088,0 млн. лева. (11,5 %).

***Неданъчните приходи*** са в размер на ***6 305,1 млн. лв.*,**което представлява95,1 %отгодишните разчети.

Постъпленията от ***помощи*** ***и дарения*** от страната и чужбина (основно помощи от фондовете на ЕС) са в размер на ***2 463,6 млн. лв.***

* **Разходите по консолидираната фискална програма** (вкл. вноската на Република България в общия бюджет на ЕС) за 2019 г. **са в размер на 45 196,9 млн. лв.,** което представлява 97,6 % от годишния разчет. За сравнение разходите по КФП за 2018 г. бяха в размер на 39 515,7 млн. лева. Номиналното нарастване на разходите спрямо същия период на предходната година се дължи на по-високия размер на капиталовите разходи (поради по-високите разходи по националния бюджет, вкл. разходите, свързани с реализирането на инвестиционния проект за придобиване на нов тип боен самолет за българските ВВС, както и по сметките за средства от ЕС), разходите за персонал (увеличение с 10 на сто на средствата за заплати, възнаграждения и осигурителни вноски на заетите в бюджетния сектор и поредната стъпка на увеличение на възнагражденията в сектор „Образование“), по-високи социални и здравноосигурителни плащания (базов ефект от увеличението на пенсиите от юли 2018 г., индексирането на пенсиите от юли 2019 г. и увеличение на здравноосигурителните плащания, заложено в ЗБНЗОК за 2019 г.), увеличение на разходите за субсидии и други.

***Нелихвените разходи*** са в размер на ***43 354,7 млн. лв.***, което представлява 98,2 % от годишния разчет. *Текущите нелихвени разходи* са в размер на 35 743,7 млн. лева. *Капиталовите разходи* (вкл. нетния прираст на държавния резерв) възлизат на 7 567,2 млн. лева. *Предоставените текущи и капиталови трансфери за чужбина* са в размер на 43,7 млн. лева. ***Лихвените плащания*** са в размер на ***649,1 млн. лв.*** (97,0 % от планираните за 2019 година).

* **Частта от вноската на Република България в общия бюджет на ЕС**, изплатена през 2019 г. от централния бюджет, възлиза на **1 193,1** млн. лв., което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г., в т.ч.:
* ресурс на база брутен национален доход – 766,0 млн. лв.;
* ресурс на база данък върху добавената стойност – 178,4 млн. лв.;
* корекция за Обединеното кралство – 60,7 млн. лв.;
* традиционни собствени ресурси (мита) – 179,0 млн. лв.;
* участие във финансиране на брутното намаление за Нидерландия, Швеция и Дания – 8,9 млн. лв.

**Бюджетното салдо** по консолидираната фискална програма за 2019 г. е **отрицателно** в размер на **1 148,3 млн. лв.** (0,97 % от прогнозния БВП) и се формира от дефицит по националния бюджет в размер на 1 040,8 млн.  лв. и дефицит по европейските средства в размер на 107,5 млн. лева. Съпоставено с разчетите към Закона за изменение и допълнение на ЗДБРБ за 2019 г. се отчита номинално подобрение на бюджетното салдо с около 1,3 млрд. лева. Отчетеният за годината дефицит се дължи на извършените еднократни разходи във връзка с реализирането на инвестиционния проект за придобиване на нов тип многофункционален боен самолет за българските военновъздушни сили. С разчетите към Актуализираната средносрочна бюджетна прогноза 2020-2022 е предвидено бюджетното салдо да бъде балансирано и да остане на това равнище през целия хоризонт на бюджетната прогноза.

* **Общият размер на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за 2019 г. е **4 260,9 млн. лв. Нетните постъпления от ЕС към 31.12.2019 г.** (касови постъпления от ЕС, намалени с вноската в общия бюджет на ЕС) са положителни в размер на **3 067,8 млн. лева**.
	+ - **Фискалният резерв[[6]](#footnote-7)** към 31.12.2019 г. е **8,8 млрд. лв**., в т.ч. 8,6 млрд. лв. депозити на фискалния резерв в БНБ и банки и 0,2 млрд. лв. вземания от фондовете на Европейския съюз за сертифицирани разходи, аванси и други.
1. **Изпълнение на държавния бюджет[[7]](#footnote-8) за 2019 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

 **Таблица[[8]](#footnote-9) №2 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2019 г.[[9]](#footnote-10)** | **Отчет** **2019 г.** | **Изпълнение спрямо закон 2019 г.** |
| **Общо приходи, помощи и дарения** | **25 693,3** | **26 006,6** | **101,2%** |
|  -Данъчни приходи | 23 133,2 | 23 692,7 | 102,4% |
|  Корпоративни данъци | 2 675,9 | 2 695,2 | 100,7% |
|  ДДФЛ | 3 861,0 | 3 998,9 | 103,6% |
|  ДДС | 10 830,0 | 11 086,1 | 102,4% |
|  Акцизи  | 5 330,7 | 5 486,0 | 102,9% |
|  Данък в/у застрахователните премии | 39,7 | 44,7 | 112,7% |
|  Мита и митнически такси | 236,9 | 230,9 | 97,5% |
|  Други данъци | 159,0 | 150,9 | 94,9% |
|  -Неданъчни приходи | 2 560,1 | 2 218,1 | 86,6% |
|  -Помощи и дарения | 0,0 | 95,8 |  |
|  **Разходи,трансфери и вноска в бюджета на ЕС** | **27 925,2** | **26 919,0** | **96,4%** |
|  ***-Нелихвени разходи*** | 14 441,9 | 13 865,2 | 96,0% |
|  Текущи  | 9 815,1 | 9 480,8 | 96,6% |
|  Предоставени тек. и капит. трансфери за чужбина | 14,4 | 20,1 | 140,1% |
|  Капиталови | 4 612,5 | 4 364,3 | 94,6% |
|  ***-Лихви*** | 633,3 | 609,5 | 96,2% |
|  По външни заеми | 436,3 | 423,6 | 97,1% |
|  По вътрешни заеми | 197,0 | 185,9 | 94,4% |
|  ***- Резерв за непредвидени и неотложни разходи*[[10]](#footnote-11)** | 81,1 |  |  |
|  ***-Трансфери за др. бюджети - нето*** | 11 486,8 | 11 251,1 | 97,9% |
|  ***- Вноска в бюджета на ЕС*** | 1 282,1 | 1 193,1 | 93,1% |
| **Бюджетен баланс** | **-2 231,9** | **-912,3** |  |

* **Приходи по държавния бюджет**

Общият размер на **приходите, помощите и даренията по държавния бюджет** за 2019 г. е **26 006,6 млн. лв.**, което представлява 101,2 % изпълнение на разчетите по ЗДБРБ за 2019 година.

* **Данъчни приходи**

Размерът на **данъчните постъпления по държавния бюджет** за 2019 г. е **23 692,7 млн. лв**., което представлява 102,4 % изпълнение на годишните разчети. В сравнение с 2018 г. постъпленията в групата се повишават с 1 904,5 млн. лв. (8,7%).

* **Преки данъци**

Приходите в групата на **преките данъци** са в размер на**6 694,1 млн. лв**. или 102,4 % спрямо планираните за годината, като съпоставени с предходната година нарастват с 582,2 млн. лв. (9,5 %). Приходите от **корпоративни данъци** за 2019г. са в размер на **2 695,2 млн. лв.** или 100,7 % спрямо годишния план. Приходите от ***нефинансови предприятия*** формират основната част от постъпленията от корпоративен данък.

Приходите от **данъци върху доходите на физически лица** са в размер на **3 998,9 млн. лв.** или 103,6 % спрямо заложените в разчета за годината и нарастват с 351,5 млн. лв. (9,6 %) спрямо декември 2018 година. Върху размера на данъчните постъпления от ДДФЛ основно влияние имат положителното развитие на пазара на труда и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и информационните кампании, провеждани от НАП за стимулиране на доброволното изпълнение.

*По трудови правоотношения* приходите от данъка за 2019 г. са 3 287,9 млн. лв., 105,3 % спрямо годишните разчети. Върху размера на постъпленията влияние оказват: увеличението на минималната работна заплата за страната от 01.01.2019 г.; увеличението на минималните осигурителни прагове за 2019 г.; промените в броя на наетите лица и заплащането на труда, и промените в нивото на безработица.

*По извънтрудови правоотношения (свободни професии, граждански договори и др.)* приходите от данъка за 2019 г. са в размер на 375,4 млн. лв., което е 102,0 % спрямо годишния разчет. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Значителен принос за данъчните приходи от извънтрудови правоотношения имат и плащанията за минали години, които нарастват с 6,6 % на годишна основа.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 329,2 млн. лв., 92,1 % от годишния разчет.

 Постъпленията от *окончателния данък върху приходите от лихви от депозити на физическите лица* са в размер на 6,4 млн. лева.

* **Косвени данъци**

Приходите от **косвени данъци** за 2019 г. са в размер на **16 847,7 млн. лв**. или 102,5 % спрямо годишния разчет.

**Приходите от ДДС** са в размер на **11 086,1** **млн. лв.,** което представлява 102,4 % спрямо планираните със ЗДБРБ за 2019 година. Постъпленията от ДДС нарастват с 1 022,1 млн. лв. (10,2 %) спрямо отчетените за предходната година.

Нетният размер на приходите от *ДДС от внос* за 2019 г. е 4 263,0 млн. лева. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото и други.

Постъпленията от *ДДС при сделки в страната (нето)* за 2019 г. възлизат на 6 823,2млн. лева. Невъзстановеният данъчен кредит на фирми към 31.12.2019 г. е в размер на 107,8 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **5 486,0 млн. лв**., което е 102,9 % спрямо планираните със ЗДБРБ за 2019 г. Съпоставено с 2018 г. постъпленията се увеличават с 282,7 млн. лева.

Нетните постъпления от акциз са от следните основни стокови групи: тютюневи изделия (49,9 %); горива (43,6 %); алкохолни напитки и пиво (5,7 %) и други акцизни стоки – електрическа енергия, въглища и кокс (0,8 %). Постъпления от акциз за 2019 г. по основни стокови групи, са както следва:

* *Акцизите от тютюневи изделия* възлизат на 2 735,4 млн. лева;
* *Акцизите от горив*а са в размер на 2 393,4 млн. лева;
* *Акцизите от алкохолни напитки и пиво*  възлизат на 310,9 млн. лева;
* *Приходите от други акцизни стоки - електрическа енергия, въглища и кокс* – възлизат на 46,3 млн. лева.

**Приходите от данък върху застрахователните премии** са в размер на **44,7 млн. лв**., при планирани за годината 39,7 млн. лева.

**Постъпленията от** **мита** възлизат на **230,9 млн. лв**. или 97,5 % от планираните със ЗДБРБ за 2019 г., като заемат 1,0 % относителен дял в общия размер на данъчните приходи по държавния бюджет. В сравнение с предходната година събраните мита са с 4,7 млн. лв. (2,1 %) повече. ***По-високи постъпления от мита*** за 2019 г. спрямо предходната година се отчитат при следните стокови групи: „Неорганични химични продукти; неорганични или органични съединения на благородни метали, на радиоактивни елементи, на редкоземни метали или на изотопи“ – за 2019 г. приходите нарастват с 6,9 млн. лв.; „Житни растения“ – постъпленията се повишават с 3,1 млн. лв. спрямо 2018 г.; „Торове“ – постъпленията са с 2,2 млн. лв. (42,3 %) повече спрямо 2018 г.; „Пластмаси и пластмасови изделия“ – постъпленията нарастват с 1,9 млн. лв. (11,8 %) спрямо предходната година; „Мебели; медицинска и хирургическа мебелировка; спални артикули и други подобни; осветителни тела, неупоменати, нито включени другаде; рекламни лампи, светлинни надписи, светлинни указателни табели и подобни артикули; сглобяеми конструкции“ – постъпленията са с 1,1 млн. лв. (24,8 %) повече спрямо 2018 г. ***Значително намаление на приходите от мита*** към 31.12.2019 г. се отчита при следните групи стоки: „Чугун, желязо и стомана“ – постъпленията са с 12,9 млн. лв. (79,0 %) по-ниски. Приблизително 57,3 % от количествата стоки по тази група, внесени от трети страни през 2019 г., са обхванати от мерки, свързани с прилагане на непреферeнциални тарифни квоти и преференциални ставки на митата. За 2018 г. този дял е 24,6 %; „Различни видове продукти на химическата промишленост“ – постъпленията намаляват с 9,6 млн. лв. (82,6 %); „Ядрени реактори, котли, машини, апарати и механизми; части за тези машини или апарати“ - спадът е с 2,4 млн. лв. (12,7 %); „Стъкло и изделия от стъкло“ – спад с 0,9 млн. лв. (33,0%) спрямо 2018 г. и стоки от глава „Автомобилни превозни средства, трактори, мотоциклети и велосипеди и други сухопътни превозни средства, техните части и принадлежности“ - спадът е с 0,9 млн. лв. (4,1 %). В зависимост от произхода на внасяните стоки, най-голям е делът на приходите от мита при внос на стоки от Китай, като за 2019 г. постъпленията възлизат на 115,5 млн. лв. и са с 14,0 % повече спрямо 2018 година. Те формират 50,1 % от общия обем на митата за периода. На второ място са приходите от мита за внос на стоки с произход Русия, които са в размер на 27,0млн. лв. и отчитат увеличение с 32,8 % на годишна база. Тези постъпления имат относителен дял от 11,7 % от всички мита. Следват приходите от мита при внос на стоки с произход от САЩ, които са в размер на 11,0 млн. лв., като отчитат намаление със 7,3 % спрямо 2018 г. и представляват 4,8 % от всички мита. Постъпленията от внос на стоки с произход Япония са в размер на 8,4 млн. лв., като отчитат намаление с 30,9 % спрямо предходната година и представляват 3,6 % от всички мита. Значителният спад на постъпленията от мита за внесени от Япония стоки е свързан с прилаганите през 2019 г. преференциални ставки в резултат на влязло в сила търговско споразумение между Европейския съюз и Япония. Справка в системите на Агенция „Митници“ показва, че приблизително около 28,5 % от стойностния обем на вноса от Япония през 2019 г. е обхванат от преференциални мерки на търговската политика. Постъпленията от мита за стоки от Еквадор са в размер на 6,3 млн. лв. и отчитат намаление с 6,0 % на годишна база. Тези постъпления имат относителен дял от 2,7 % от всички мита.

* **Други данъци**

Постъпленията от **други данъци** по държавния бюджет за 2019 г. са в размер на **150,9 млн. лв.** или 94,9 % от планираните със ЗДБРБ за 2019 година.

* **Неданъчни приходи**

Отчетените **неданъчни приходи** по държавния бюджет за 2019 г. са в размер на **2 218,1 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи и дарения**

Постъпилите **помощи** **и дарения** по държавния бюджет за 2019 г. са в размер на **95,8 млн. лв.** и са по бюджетите на министерствата и ведомствата.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) за 2019 г. е **26 919,0 млн. лв**. или 96,4 % от предвидените със ЗДБРБ за 2019 година.

**Разходи, трансфери за други бюджети и вноска в бюджета на ЕС**

**за 2018 г. и 2019 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) за 2019 г. са в размер на **13 865,2 млн. лв**., което представлява 96,0 % от годишния разчет. Съпоставени с данните за 2018 г., нелихвените разходи нарастват с 2 815,2 млн. лв. (25,5 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 5 227,0 млн. лв. или 101,6 % спрямо планираните за 2019 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 2 019,5 млн. лв. или 83,7 % от планираните за годината. Социалните разходи (вкл. разходите за стипендии) са в размер на 1 199,6 млн. лв. или 92,3 % от предвидените за годината и са основно разходи по бюджета на МТСП за помощи по Закона за социално подпомагане, Закона за хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 20,1млн. лв. Разходите за субсидии са в размер на 1 034,8 млн. лв. или 108,3 % спрямо планираните за годината. От тях 172,9 млн. лв. са субсидиите за „БДЖ – Пътнически превози” ЕООД; 146,5млн. лв. (в т. ч. 1,6 млн. лв. за предотвратяване, овладяване и преодоляване на последиците от бедствия) са субсидиите за Национална компания „Железопътна инфраструктура” и 21,4млн. лв. за „Български пощи” ЕАД. Към края на месец декември 2019г. ДФ „Земеделие“ e изплатил субсидии в общ размер на 301,0 млн. лв., от които 133,7 млн. лв. държавна помощ; 80,1млн. лв. преходна национална помощ за тютюн; 82,7 млн. лв. преходна национална помощ за сектор „Животновъдство“ и 4,0 млн. лв. средства за ДДС по схеми „Училищен плод“ и „Училищно мляко“. Капиталовите разходи (вкл. нетния прираст на държавния резерв) по държавния бюджет възлизат на 4 364,3 млн. лева.

* + **Просрочени задължения**

Към 31.12.2019 г. просрочените задължения на централно, местно правителство и социалноосигурителните фондове са в размер на **263,2 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **88,3 млн. лв.,** катоспрямо отчетените в края на 2018 г. има нарастване с 32,5 млн. лева. В обхвата на държавния бюджет по-значими проблеми с наличие на просрочени задължения съществуват при няколко министерства, което изисква активни мерки от тези първостепенни разпоредители с бюджет за редуцирането им. С най-значими просрочени задължения по държавния бюджет са: Министерски съвет – 24,0 млн. лв. (увеличение с 9,2 млн. лв. спрямо отчетените в края на 2018 г.), от които 23,8 млн. лв. са на Болница „Лозенец”; Министерство на земеделието, храните и горите – 16,7 млн. лв. (увеличение с 5,3 млн. лв. спрямо просрочията в края на 2018 г.); Министерство на вътрешните работи – 4,4 млн. лв. (увеличение с 3,9 млн. лв. спрямо отчетените в края на 2018 г.) ; Министерство на отбраната – 2,1 млн. лв. (просрочията са близки до отчетените в края на 2018 г., като ВМА е с най-големи просрочени задължения – 1,5 млн. лв.) и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при Българската национална телевизия – 26,1 млн. лв. (увеличение с 11,1 млн. лв. спрямо отчетените към 31.12.2018 г., като най-много са просрочията към доставчици в страната – 24,3 млн. лв.) и държавните висши училища - 6,7 млн. лв. (намаление с 1,9 млн. лв. спрямо отчетените в края на 2018 година).

Просрочените задължения на **НЗОК** към 31.12.2019 г. са в размер на **11,2 млн. лв.**, като се отчита намаление със 124,1 млн. лв. спрямо края на 2018 година.

Просрочените задължения по **бюджетите на общините** към 31.12.2019 г. са в размер на **163,7 млн  лв.,** като спрямо края на 2018 г. се отчита увеличение с 41,5 млн. лева. В делегираните от държавата дейности просрочените задължения са в размер на 3,6 млн. лева. С най-голям относителен дял в просрочените задължения по бюджета на общините към 31.12.2019 г. са просрочените задължения към доставчици, които са в размер на 119,3 млн. лева.

Извън обхвата на консолидираната фискална програма, сериозен продължава да бъде проблемът с просрочията на лечебните заведения за болнична помощ (държавни и общински болници – търговски дружества). Към 31.12.2019 г. размерът на просрочените задължения е 123,1 млн. лв., от които 90,3 млн. лв. са на държавните болници и 32,8 млн. лв. са на общинските болници. Спрямо отчетените просрочени задължения към 31.12.2018 г. се отчита намаление с 37,9 млн. лв. (с 24 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Със ЗДБРБ за 2019 г. са утвърдени 173,0 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2019 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 145,0 млн. лева. Усвоените средства за 2019 г. са в размер на 144,9 млн. лв. или 99,9 на сто от годишния план. Същите са предоставени в съответствие с утвърдения от министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието. Във връзка с неизпълнението за 2018 г. на показатели по чл. 6, ал. 1 от договора, сключен между Държавата и Национална компания „Железопътна инфраструктура", е наложена санкция в размер на 0,1 млн. лв. на предприятието, която е удържана от средствата за субсидии за 2019 г.

- Предвидените със ЗДБРБ за 2019 г. средства за субсидиране на превоза на пътниците по нерентабилни линии във вътрешноградския транспорт и транспорта в планински и други райони са в размер на 28,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През 2019 г. усвоените средства са в размер на 27,98 млн. лв. или 99,9 на сто от разчета за годината.

За **капиталови трансфери** от централния бюджет за нефинансови предприятия със ЗДБРБ за 2019 г. са предвидени **380,0 млн. лева.** Преведените и усвоени средства към 31.12.2019 г. са в размер на **371,2 млн. лв.** или 97,7 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2019 г. от държавния бюджет за компанията е предвиден капиталов трансфер в размер на 120,0 млн. лева. Средствата са усвоени изляло. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2019 г. са в размер на 39,0 млн. лева. Средствата са усвоени изляло и са предназначени за планов заводски (среден и капитален) ремонт на пътнически вагони;
	+ *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2019 г. средства са в размер на 211,0 млн. лева. През 2019 г. са усвоени средства в размер на 210,7 млн. лв. или 99,9 на сто от годишния план;
* През 2019 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2019 г. за тези програми са предвидени 10,0 млн. лева. През 2019 г. са усвоени 1,5 млн. лв. или 14,8 на сто от годишния план.

**Други разходи по централния бюджет** предназначени за:

* *Компенсиране на стойността на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт, със средства от държавния бюджет* - предвидените средства са общо в размер на 109,5 млн. лв., от които 40,0 млн. лв. за пътувания с вътрешноградския транспорт и междуселищния автомобилен транспорт, 40,0 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,5 млн. лв. за превоз на служители, ползващи право на безплатно пътуване при изпълнение на служебните си задължения и 13,0 млн. лв. за пътувания с железопътния транспорт. Допълнително са предоставени средства за транспорт на деца и ученици, в размер на 1,6 млн. лв., в съответствие с Постановление № 343 на Министерския съвет от 18 декември 2019 г. С това, общият размер на средствата за компенсиране на намалените приходи от прилагането на цени за пътуване, предвидени в нормативни актове за определени категории пътници, за 2019 г. се увеличава на 111,1 млн. лeвa. Усвоените средства за 2019 г. са общо в размер на 108,8 млн. лв. или 97,9 на сто от годишния разчет.

Усвоените средства за 2019 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 344/2018 г. за изпълнението на държавния бюджет на Република България за 2019 г., са както следва:

- компенсации за пътувания с железопътния транспорт в размер на 11,5 млн. лв., което е 88,2 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 97,3 млн. лв., което е 99,2 на сто от утвърдения годишен план.

Усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за 2019 г., диференцирани по групи правоимащи лица и размер на намалението спрямо редовната цена, са както следва:

- 41,6 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, което е пълно изпълнение на утвърдения годишен план;

- 55,7 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 98,6 на сто, в това число:

* 39,2 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 98,1 на сто спрямо утвърдения годишен план;
* 16,5 млн. лв. за превоз на служители, ползващи право на безплатно пътуване при изпълнение на служебните си задължения, като средствата са усвоени изцяло..
* **Разходи за лихви**

**Лихвените плащания** по държавния бюджет към 31.12.2019 г. са в общ размер на **609,5 млн. лв**. или 96,2 % от предвидените в годишните разчети.

Разходите за **лихви по външни заеми** са в размер на **423,6 млн. лв.,** в т.ч. 392,3 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 31,3 млн. лв. (от които 3,9 млн. лв. са по заемите с краен бенефициент търговско дружество).

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет за 2019 г. са в размер на **185,9 млн. лв.** и представляват основно лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип са в размер на 194,7 млн. лв., лихвите по ДЦК, емитирани за структурната реформа – 0,2 млн. лв. и реализираните при аукционите премии над номинала от емисии ДЦК до 31.12.2019 г. (отчетени в намаление на разходите за лихви по вътрешния дълг) съответно (-10,3) млн. лева.

* **Нетният размер на трансферите по държавния бюджет** за 2019 г. е **11 251,1 млн. лв.,** в т.ч.:
* бюджетните взаимоотношения с общините включват нето трансфери в размер на 4 578,6 млн. лв., от които субсидии от централния бюджет в размер на 3 841,0 млн. лв., други целеви трансфери от централния бюджет в размер на 457,8 млн. лв., нетни трансфери от/за други бюджети в размер на 283,3 млн. лв. и възстановени трансфери от предходни години в централния бюджет – 3,6 млн. лева;
* на социалноосигурителните фондове (нето) – 5 260,3 млн. лв.,което представлява 93,0 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 832,2 млн. лв., 119,3 % спрямо годишния разчет.
* Частта от **вноската на Република България в общия бюджет на ЕС,** изплатена през 2019 г. от централния бюджет, възлиза на **1 193,1 млн. лева.**
* **Бюджетното салдо по държавния бюджет** за 2019 г. **е отрицателно** в размер на **912,3 млн. лева.**
* **Финансиране на бюджета чрез операции по дълга**

Към 31.12.2019 г.е отчетено положително нетно външно финансиране по централния бюджет в размер на 75,3 млн. лева. (в т. ч. 1,8 млн. лв. получени погашения по предоставени кредити на други държави).

През отчетния период по централния бюджет са ***усвоени*** 195,6 млн. лв. по заеми от чужбина. Средствата са усвоени през месец ноември, както следва:

* 97,8 млн. лв. по Рамково споразумение за заем между Банката за развитие на Съвета на Европа и Република България по Механизъм за съфинансиране на проекти, изпълнявани със средства от ЕС по оперативните програми, съфинансирани от Европейските структурни и инвестиционни фондове за програмния период 2014-2020 г.;
* 97,8 млн. лв. по Финансов договор между Република България и Европейска инвестиционна банка за финансиране на проект „България – съфинансиране по Фондовете на ЕС 2014-2020 (СПЗ)[[11]](#footnote-12)“.

***Извършените погашения*** по заеми от чужбина по централния бюджет възлизат на 122,0 млн. лв., в т.ч.:

* 95,3 млн. лв. по заем към Международната банка за възстановяване и развитие;
* 17,0 млн. лв. по заем към Европейска инвестиционна банка;
* 9,8 млн. лв. към Банка за развитие на Съвета на Европа.

По **държавните инвестиционни заеми**, управлявани от министерства и ведомства през 2019 г. са ***усвоени*** 12,9 млн. лв. по заем „Проект за развитие на общинската инфраструктура“ - Световна банка. По заеми с краен бенефициент търговско дружество няма усвоявания. ***Изплатените погашения*** по ДИЗ, управлявани от министерства и ведомства, са в размер на 138,1 млн. лева. По заемите с краен бенефициент търговско дружество са извършени погашения в размер на 20,0 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към 31 декември 2019 г. е реализирано положително нетно вътрешно финансиране на бюджета с държавни ценни книжа (ДЦК) в размер на 47,0 млн. лв. Общият размер на постъпленията от емисии на ДЦК е 967,3 млн. лв. Емитирани са ДЦК на съвкупна номинална стойност, както следва: 400,0 млн. лв. - 10,5-годишни ДЦК и 567,3 млн. лв. - 20-годишни ДЦК, деноминирани в лева.

През месец декември не са провеждани аукциони на ДЦК. На последния проведен аукцион - 07 октомври 2019 г. Министерството на финансите преотвори емисия 20-годишни ДЦК, деноминирана в лева, пусната в обращение на 21.06.2019 г., с падеж 21.06.2039 година. На проведения аукцион бяха пласирани ДЦК за 69,18 млн. лв. съвкупна номинална стойност при постигната среднопретеглена доходност в размер на 1,38 %.  Общият размер на подадените поръчки достигна 132,25 млн. лв., което съответства на коефициент на покритие от 1,39.

Отчетените погашения за периода са в размер на 920,3 млн. лв., в т.ч. 887,9 млн. лв. по ДЦК, емитирани за финансиране на дефицита и 32,4 млн. лв. по ДЦК, емитирани за структурната реформа.

# Бюджет на съдебната власт

Със ЗДБРБ за 2019 г. са предвидени общо **приходи** по бюджета на съдебната власт в размер на 116,0 млн. лв., от тях 100,0 млн. лв. са приходи от съдебни такси. През 2019 г. са отчетени приходи в размер на 109,7 млн. лв. (94,6 % от планираните в закона), от които с най-голям дял са събраните приходи от съдебните такси в размер на 91,0 млн. лв., което представлява 83,0 % от реализираните приходи.

**Разходите** по бюджета на съдебната власткъм 31.12.2019 г.са в размер на 693,7 млн. лв. или 98,5 % от планираните за годината (704,3 млн. лв.). С най-голям относителен дял от отчетените разходи са тези за персонал – 89,5 % (620,9 млн. лв.).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция към Държавен фонд „Земеделие”

* **Приходи**

За 2019 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 415,4 млн. лева. Отчетените постъпления са в размер на 415,7 млн. лв., което представлява 100,1 % спрямо годишния план, при 27,9 % изпълнение на годишния план за предходната година. Приходната част е формирана от помощи и дарения от чужбина и приходи от наказателни лихви и е разпределена както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ за 2019 г. е 52,0 млн. лв. при планирани за годината средства в размер на 46,2 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на ПРСР, без директни плащания, са 40,4 млн. лв., което е 116,4 % спрямо планираните за годината 34,7 млн. лева, при 63,1 % изпълнение на годишния план за предходната година.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) за 2019 г. са 5,6 млн. лв., което представлява 100 % изпълнение на планираните за годината средства. За сравнение, за 2018 г. възстановените суми по това направление са 84,0 % от годишния план.

През 2019 г. са получени 6,0 млн. лв. текущи приходи от възстановяване от Европейския фонд за морско дело и рибарство (ЕФМДР), което представлява 100 % изпълнение на планираните за годината средства. За предходната година изпълнението е било 50,0 %.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ през 2019 г. е 363,4 млн. лв. при планирани за годината 369,1 млн. лева.

Получените капиталови приходи от ЕЗФРСР по линия на ПРСР, без директни плащания, през 2019 г. са 354,5 млн. лева. Общото изпълнение е 98,4 % от годишния план (360,2 млн. лв.). За сравнение – изпълнението на годишния план за предходната година е 23,4 процента.

През 2019 г. са получени капиталови приходи в размер на 8,9 млн. лв. от фонд ЕФМДР, което е 100 % изпълнение на плана за годината. За сравнение, през 2018 г. по това направление са получени 0,4 млн. лева.

* ***Приходи от наказателни лихви***

През 2019 г. са отчетени приходи от наказателни лихви, свързани с вземания за възстановяване на средства от ЕК в размер на 0,3 млн. лева.

* **Разходи**

Общият размер на планираните за 2019 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” е 696,6 млн. лева.

Уточненият план на субсидиите за текуща дейност и капиталовите трансфери за 2019 г. е 398,2 млн. лева. Изпълнението за 2019 г. възлиза на 91,1 % от годишния план и е в размер на 362,7 млн. лева.

 Изпълнението на разходите е както следва:

* ***Субсидии и други текущи трансфери за нефинансови предприятия***

За 2019 г. са планирани средства в размер на 157,4 млн. лв. за субсидии и други текущи трансфери за нефинансови предприятия. Отчетените средства представляват 86,9 % от планираните за годината и са в размер на 136,8 млн. лева. През 2018 г. размерът на текущите субсидии също е бил 136,8 млн. лева.

 Изпълнението по дейности е както следва:

- национално съфинансиране към ЕЗФРСР за директни плащания – 83,0 млн. лв., изпълнение 101,1 % спрямо планираните за годината 82,2 млн. лева;

- текущи субсидии по Програмата за морско дело и рибарство – не са усвоени средства при планирани за годината 2,7 млн. лева;

- текущи субсидии по Програмата за развитие на селските райони – 31,5 млн. лв., изпълнение от 64,8 % на планираните за годината 48,6 млн. лева;

- текущи субсидии за пазарни мерки – 22,3 млн. лв., изпълнение от 93,3 % на планираните за 2019 г. 23,9 млн. лева.

* ***Субсидии и други текущи трансфери за юридически лица с нестопанска цел***

 За 2019 г. за субсидии и други текущи трансфери за юридически лица с нестопанска цел са планирани 12,1 млн. лева. Отчетените разходи са в размер на 12,2 млн. лв. при 9,7 млн. лв. за 2018 година.

Разпределението по дейности е както следва:

- национално съфинансиране към ЕЗФРСР за директни плащания – 0,1 млн. лева;

- текущи субсидии по ПМДР – 1,6 млн. лв., възлизащи на 66,7 % от планираните 2,4 млн. лева;

- текущи субсидии по Програмата за развитие на селските райони – 8,9 млн. лв., при планирани 8,2 млн. лв., изпълнение 108,5 % спрямо планираните за годината средства;

- текущи субсидии за пазарни мерки – 1,5 млн. лв., 100 % изпълнение на годишните разчети.

* ***Капиталови трансфери за нефинансови предприятия***

За 2019 г. за капиталови трансфери за нефинансови предприятия са планирани 195,2 млн. лева. Отчетени са 182,9 млн. лв., което е 93,7 % изпълнение на годишния план. Отчетените през 2018 г. разходи за капиталови субсидии за физически лица и предприятия са били 185,1 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 15,7 млн. лв., което е 99,4 % изпълнение на годишния план (15,8 млн. лева);

- капиталови трансфери по ПРСР – 163,0 млн. лв., 93,0 % изпълнение на годишния план (175,2 млн. лв.);

- капиталови трансфери за пазарни мерки – 4,2 млн. лв., 100 % изпълнение на планираните за годината средства.

* ***Капиталови трансфери за организации с нестопанска цел***

Актуализираните разчети за капиталови трансфери за организации с нестопанска цел за 2019 г. възлизат на 33,5 млн. лева. Към 31.12.2019 г. са отчетени 30,8 млн. лв., в т.ч.:

- капиталови трансфери по ПМДР – 0,1 млн. лв., 100 % изпълнение на годишните разчети;

- капиталови трансфери по ПРСР – 30,7 млн. лв., 91,9 % изпълнение на годишния план (33,4 млн. лв.).

Планираните разходи в размер 298,4 млн. лв., в т.ч. разходи за заплати и възнаграждения на персонала 9,1 млн. лв., задължителни осигурителни вноски от работодатели 2,6 млн. лв., издръжка 1,6 млн. лв. и придобиване на ДМА 285,1 млн. лв. подлежат на отчитане в § 63-00 „Трансфери между сметки за средствата от ЕС“.

* **Трансфери**

 В частта на трансферите, в касовия отчет на ДФЗ-РА към 31.12.2019 г. са отразени следните касови потоци:

* ***Трансфери между ЦБ и сметки за средствата от ЕС***

Планираната сума на трансфера, получен от ЦБ е в размер 201,4 млн. лева. Отчетената стойност е 191,2 млн. лв., съответстваща на получения в края на 2019 г. трансфер от ЦБ за компенсиране на средствата, изплатени от РА за сметка на национално съфинансиране към фондовете ЕФГЗ, ЕЗФРСР, ЕФМДР и ЕФР.

 Отчетената сума на трансфера, предоставен на ЦБ е в размер на 190,2 млн. лв., равняваща се на сумата по уточнения план за 2019 година.

* ***Трансфери между бюджети и сметки за средства от Европейския съюз***

 През 2019 г. получените трансфери от бюджетни сметки на бюджетни организации и общини, формирани при възстановяване на суми по вземания по ПРСР и ОПРСР, са в размер на 1,3 млн. лева.

 Предоставените през 2019 г. трансфери във връзка с чл.14 от Закона за подпомагане на земеделските производители възлизат на 0,3 млн. лева.

* ***Трансфери между сметки за средства от Европейския съюз:***

 Получените трансфери от сметки за СЕС са в размер на 0,3 млн. лв. и са формирани от възстановени лихви по вземания по ПРСР и директни плащания.

 Предоставените трансфери са формирани от изплатените субсидии на публични бенефициенти и възстановените от тях суми. За 2019 г. са отчетени 289,7 млн. лв., в т.ч.:

* по Програмата за развитие на селските райони: 274,2 млн. лева,
* по схеми „Училищен плод“ и „Училищно мляко“: 0,1 млн. лева;
* национално съфинансиране към директни плащания: 0,2 млн. лева;
* по Програмата за морско дело и рибарство: 15,2 млн. лева.

 В сравнение с 2018 г. се наблюдава увеличение с 218,7 млн. лв. в размера на предоставените трансфери по ПРСР и с 8,1 млн. лв. по ПМДР.

* **Финансиране**
* ***Суми по разчети за поети осигурителни вноски и данъци***

 Към 31.12.2019 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза на 0,2 млн. лева.

* ***Друго финансиране***

 Към 31.12.2019 г. извършените плащания, възстановените суми и разчетът с централния бюджет, включени в отчетността в „Друго финансиране“ възлизат общо на 234,3 млн. лв., при планирани 270,0 млн. лева.

 За 2019 г. са отчетени плащания в общ размер 1 807,6 млн. лв., представляващи 99,7 % от годишните разчети. През 2018 г. плащанията, отчитани като финансиране, са били 1 805,7 млн. лева.

 Отчетените плащания са по следните направления:

* 1 526,8 млн. лв. за директни плащания за сметка на ЕФГЗ, представляващи 99,6 % от планираните 1 533,3 млн. лв.;
* 251,1 млн. лв. средства от ЕЗФРСР, прехвърлени към директни плащания, което е 101,4 % спрямо планираните 247,5 млн. лв.;
* 14,4 млн. лв. за пазарни мерки - изпълнение 91,1 % от планираните 15,8 млн. лв.;
* 15,3 млн. лв. суми за преструктуриране – 90,0 % от планираните 17,0 млн. лева.

 Възстановените суми от Европейския съюз през 2019 г. възлизат общо на 1 932,2 млн. лв., което е 99,9 % от планираните и с 149,8 млн. лв. повече спрямо предходната година.

 Възстановени са суми по следните направления:

* 1 528,6 млн. лв. за директни плащания от ЕФГЗ – 100 % спрямо заложените в плана за годината;
* 374,9 млн. лв. от ЕЗФРСР, прехвърлени към директни плащания – 99,8 % от заложените 375,7 млн. лева;
* 12,8 млн. лв. за пазарни мерки, 125,4 % изпълнение спрямо планираните 10,2 млн. лв.;
* 15,9 млн. лв. суми за преструктуриране, 86,0 % изпълнение на планираните 18,5 млн. лева.

# Национален фонд към Министерство на финансите

По сметките на НФ към 31.12.2019 г. са постъпили приходи (нето) в размер на 1 608,3 млн. лева по програмите, съфинансирани от Структурните и Кохезионния фондове на ЕС за финансовата рамка 2007 – 2013 г., по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г., Финансовия механизъм на Европейското икономическо пространство (ФМ на ЕИП) 2009–2014 г. и 2014–2021 г., Норвежкия финансов механизъм (НФМ) 2009–2014 г. и 2014–2021 г., двустранните програми за трансгранично сътрудничество по външните граници на EС (ПТСВГ) за периода 2007–2013 г. и 2014–2020 г., Българо-швейцарската програма за сътрудничество (БШПС) и програма ИСПА/Кохезионен фонд (Регламент 1164/94), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Спрямо заложените приходи в план-сметката на НФ изпълнението за 2019 г. е в размер на 106,8 %.

Извършените разходи (нето) за периода с натрупване чрез сметките на НФ възлизат на 620,8 млн. лева. По видове разходи изпълнението е както следва: 71,69 % от общата стойност са капиталови трансфери, 26,80 % са субсидии, 1,50 % предоставени текущи и капиталови трансфери за чужбина и 0,01 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 1 500,7 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП и 2009 – 2014 г., НФМ 2009 – 2014 г. и за периода 2014–2021 г. и БШПС, както и възстановени трансфери за неусвоени суми по приключили проекти, недопустими разходи и др. суми от бенефициенти-бюджетни организации. В консолидираната отчетност на НФ са отразени и трансфери (нето) към бенефициенти, които са за сметка на средства, предоставени на МРРБ от държавите-партньори по ПТСВГ.

Спрямо заложените разходи и трансфери в план-сметката на НФ изпълнението за 2019 г. е 83,3 %.

Във връзка с изпълнение на ОП - програмен период 2014 – 2020 г., ЕИП и НФМ 2014–2021 г. и ПТСВГ 2014 – 2020 г. по сметките на НФ са получени трансфери от централния бюджет на стойност 330,6 млн. лева.

Общата сума от други приходи, постъпили по сметките на НФ, е в размер на 0,3 млн. лв. като в тази сума влизат и натрупаните лихви в резултат на управлението на свободните средства в обслужващите търговски банки, както и получени наказателни лихви.

Наличностите по сметката за средства от ЕС на НФ към 31.12.2019 г. възлизат на 3 059,4 млн. лв. (в отчета на НФ са включени и наличностите на Фонда мениджър на финансови инструменти в България (Фонд на фондовете), които са на стойност 233,3 млн. лв.), като в БНБ наличните средства са в размер на 3 055,2 млн. лв., а в търговските банки (УниКредит Булбанк АД и Банка ДСК ЕАД) са в размер на 4,2 млн. лева.

**Структурни и Кохезионен фондове (СКФ) 2007 – 2013 г.**

Във връзка със затваряне на Оперативните програми, съфинансирани от СКФ 2007-2013 г., през отчетния период са получени окончателни плащания на обща стойност 36,0 млн. лева.

През отчетния период са постъпили (нето) възстановени суми от бенефициенти по сметките на Национален фонд на стойност на 0,9 млн. лева.

През отчетния период е възстановено авансово финансиране, предоставено по реда на ДДС 6/2011 г. на бюджетни организации на стойност на 3,7 млн. лева.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 1 631,5 млн. лв. и са разпределени както следва:

* ОП „Иновации и конкурентоспособност” – 279,7 млн. лв.;
* ОП „Добро управление” – 62,4 млн. лв.;
* ОП „Транспорт и транспортна инфраструктура” – 254,9 млн. лв.;
* ОП „Околна среда 2014 – 2020 г.“ – 230,0 млн. лв.;
* ОП „Развитие на човешките ресурси 2014 - 2020 г.” – 291,5 млн. лв.;
* Инициативата за младежка заетост – 21,3 млн. лв.;
* ОП „Региони в растеж“ – 375,1 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 44,9 млн. лв. и
* ОП „Наука и образование за интелигентен растеж” – 71,7 млн. лева.

Направените разходи (нето) по Оперативни програми и трансферите (нето) към бюджетни организации и операции с активи са на стойност 2 107,1 млн. лв., като разпределението по Оперативни програми е следното:

* ОП „Развитие на човешките ресурси 2014 - 2020 г.” – 367,8 млн. лв.;
* Инициативата за младежка заетост – 8,8 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 42,5 млн. лева;
* ОП „Иновации и конкурентоспособност” – 288,9 млн. лв.;
* ОП „Добро управление” – 76,9 млн. лв.;
* ОП „Региони в растеж“ – 417,8 млн. лв.;
* ОП „Транспорт и транспортна инфраструктура” – 379,6 млн. лв.;
* ОП „Наука и образование за интелигентен растеж” – 141,2 млн. лв. и
* ОП „Околна среда 2014 – 2020 г.“ – 383,6 млн. лв.

Предоставеното авансово финансиране по реда на ДДС 6/2011 г. към бюджетни организации за периода е на стойност 43,9 млн. лева, а възстановените средства – 53,9 млн. лева.

По реда на ДДС 6/2011 г., също така е предоставена възмездна финансова помощ в размер на 3,1 млн. лева по ОП „Транспорт и транспортна инфраструктура”.

**Програма ФАР и Преходен финансов инструмент**

През отчетния период са възстановени суми от бенефициенти по сметките на Национален фонд на стойност 4,5 млн. лева. Възстановени към ЕК са средства в размер на 0,005 млн. лева.

**Програма ИСПА/Кохезионен фонд (Регламент 1164/94)**

За периода постъпилите средства от ЕК са на стойност 16,6 млн. лева.

**Програма САПАРД**

На 31.12.2009 г. изтече валидността на Годишното финансово споразумение (ГФС) 2006, с което е прекратено изплащането на субсидии към бенефициенти по програма САПАРД.

През периода са извършени възстановявания от бенефициенти по дългове на стойност 0,6 млн. лева.

Възстановените средства към ЕК са в размер на 104,7 млн. лева.

**Двустранни програми за трансгранично сътрудничество по външните граници на Европейския съюз 2007 – 2013 г.**

За 2019 г. са постъпили средства от ЕК на стойност 0,4 млн. лв., възстановените средства от бенефициенти са в размер на 0,1 млн. лева.

**Двустранни програми за трансгранично сътрудничество по външните граници на Европейския съюз 2014 – 2020 г.**

Получените средства през 2019 г. са на стойност 24,1 млн. лв. и представляват възстановени разходи от ЕК, постъпили средства за съфинансиране от страните-партньори, както и разпределени към администратори в чужбина за сметка на средства от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 19,6 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Възстановените към Офиса от НФ средства общо по ЕИП и НФМ за периода са на стойност 9,7 млн. лева, а получените са в размер на 8,3 млн. лева.

Сумата на разходите и трансферите (нето) към 31.12.2019 г. са на обща стойност 4,2 млн. лева.

**Българо-швейцарска програма за сътрудничество за намаляване на икономическите и социални неравенства в рамките на разширения Европейски съюз**

Получените средства по програмата за периода са в размер на 5,7 млн. лева.

Извършените изходящи трансфери към бенефициенти-бюджетни организации за 2019 г. са в размер на 9,5 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 31.12.2019 г. възлиза на 7 738,6 млн. лв., което представлява 102,8 % спрямо заложените в Закона за бюджета на държавното обществено осигуряване за 2019 г. (ЗБДОО) 7 528,1 млн. лева. Най-голям е делът на приходите от осигурителни вноски (97,7 % от общите приходи), които за годината са в размер на 7 559,3 млн. лв., 101,2 % спрямо заложените в ЗБДОО за 2019 година.

Съпоставени с 2018 г., приходите по бюджета на ДОО нарастват с 845,3 млн. лв. (12,3 %). Факторите, които оказват влияние върху състоянието на приходите през 2019 г., са следните:

* увеличения размер на максималния осигурителен доход за всички лица от 2 600 лв.  на  3 000 лв.;
* средно нарастване на минималните осигурителни доходи през 2019 г. с около 4,7 на сто спрямо 2018 година - равнищата на минималните осигурителни доходи по основните икономически дейности и квалификационни групи професии се запазиха на нивата от 2018 г., с изключение на позициите, които оставаха под новия за 2019 г. размер на минималната работна заплата (560 лв.) и съответно бяха приравнени на нея.

Отчетените неданъчни приходи за 2019 г. по бюджета на ДОО възлизат на 179,4 млн. лв., в т.ч. 149,4 млн. лв. постъпили средства по реда на чл. 4б и чл. 4в от Кодекса за социално осигуряване (КСО) и § 4б от ПЗР на КСО (прехвърлени/възстановени акумулирани средства от осигурителни вноски).

Размерът на извършените **разходи** през 2019 г. по бюджета на ДОО е 11 656,5 млн. лв., което представлява 99,2 % от предвидените в ЗБДОО за 2019 г. средства. Спрямо миналата година, общо разходите по бюджета на ДОО са с 477,6 млн. лв. (4,3 %) повече. От структурна гледна точка с най-голям относителен дял в общите разходи са разходите за пенсии, обезщетения и помощи, изплащани на основание Кодекса за социално осигуряване – общо 11 535,1 млн. лв. или 99,0 % от общия размер на разходите за годината. Отчетените разходи за **пенсии** по бюджета на ДОО към 31.12.2019 г. възлизат на 9 860,5 млн. лв., което е с 404,6 млн. лв. повече спрямо 2018 г. Отчетените разходи за **краткосрочни обезщетения и помощи по КСО** са в размер на 1 674,6 млн. лева. Спрямо миналата година изплатените обезщетения по КСО са с 62,5 млн. лв. (3,9 %) повече.

* + **Национална здравноосигурителна каса**

Общият размер на събраните **приходи** по бюджета на НЗОК през 2019 г. възлиза на 2 946,9 млн. лв., което представлява 103,0 % спрямо предвидените със Закона за бюджета на НЗОК (ЗБНЗОК) за 2019 г. – 2 862,0 млн. лева. Постъпленията от здравноосигурителни вноски са в размер на 2 924,4 млн. лв., което е 102,9 % изпълнение на утвърдените със ЗБНЗОК за 2019 г. средства в размер на 2 842,3 млн. лева. Събраните неданъчни приходи през 2019 г. са 22,4 млн. лв. или 113,5 % спрямо заложените в ЗБНЗОК за 2019 г., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ и за сумите по чл. 37, ал. 6 от Закона за здравното осигуряване и за дейности във връзка с лечение на български граждани в страната или в чужбина, съобразно тяхното заболяване, за които не са предвидени други механизми за финансиране със средства от държавния бюджет, общинските бюджети и от бюджета на Националната здравноосигурителна каса, или които не могат да бъдат осигурени в страната е в размер на 55,0 млн. лв., което представлява 127,9 % спрямо заложените със ЗБНЗОК за 2019 г. средства в размер на 43,0 млн. лева.

Получените трансфери за здравно осигуряване от централния бюджет за годината са в размер на 1 394,6 млн. лева.

Отчетените **разходи** към 31.12.2019 г. са в размер на 4 321,3 млн. лв. и представляват 99,5 % от предвидените в ЗБНЗОК за 2019 г. 4 344,9 млн. лева. Най-голям относителен дял (97,4 %) заемат здравноосигурителните плащания, които възлизат на 4 208,9 млн. лева. В отделните направления на здравноосигурителни плащания изпълнението на бюджета за 2019 г. е следното:

* ***първична извънболнична медицинска помощ*** *–* 226,3 млн. лева;
* ***специализирана извънболнична медицинска помощ***  – 249,3 млн. лева;
* ***дентална помощ –*** 164,6 млн. лева;
* ***медико-диагностична дейност –*** 89,1 млн. лева;
* ***лекарствени продукти, медицински изделия и диетични храни за домашно лечение на територията на страната -*** 748,2 млн. лева;
* ***лекарствени продукти за лечение на злокачествени заболявания в условията на болнична медицинска помощ***  – 383,7 млн. лева;
* ***медицински изделия, прилагани в болничната помощ –*** 101,3 млн. лева;
* ***болнична медицинска помощ –*** 1 987,2 млн. лева;
* ***други здравноосигурителни плащания –*** 259,2 млн. лева.

Като здравноосигурителни плащания следва да се третират и преведените 106,8 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 4 315,7 млн. лева.

За 2019 г. са отчетени плащания в размер на 55,0 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2019 година са утвърдени 53,4 млн. лв. за административни разходи на институцията, които включват разходите за персонал и за текуща издръжка. През 2019 г. са отчетени 53,0 млн. лв., което представлява 99,2 % от годишния разчет. Усвоените средства за административни разходи заемат 1,2 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 31.12.2019 г. са в размер на 2 412,3 млн. лв., което представлява 100,1 % от разчетените към ЗДБРБ за 2019 г. постъпления в размер на 2 410,5 млн. лева и с 60,8 млн. лв. повече спрямо събраните през 2018 г. *Данъчните приходи* по общинските бюджети са в размер на 1 040,8 млн. лв. или 100,7 % спрямо годишните разчети към ЗДБРБ за 2019 г. и с 5,2 % повече спрямо тези за предходната година. От *имуществени данъци по Закона за местните данъци и такси* в местните бюджети към 31 декември 2019 г. са постъпили общо 1 020,0 млн. лв., което представлява 100,9 % от годишния разчет и с 5,3 % повече от постъпленията за 2018 г. С най-значителен дял в приходите от имуществени данъци е данъкът върху превозните средства – 34,0 %, следват данъкът върху недвижимите имоти – 33,2 %, данъкът върху придобиване на имущество по дарения и възмезден начин – 30,7 % и туристически данък – 2,1 %. През отчетния период по бюджетите на общините са постъпили 20,8 млн. лв. от *патентен данък и данък върху таксиметров превоз на пътници* (90,3 % от годишния разчет).

Общият размер на *неданъчните приходи* по местните бюджети към 31 декември 2019 г. е 1 347,4 млн. лв. или 99,3 % от разчетите към ЗДБРБ за 2019 г. Най-голям относителен дял заемат приходите от общински такси, които възлизат на 840,0 млн. лв. (101,1 % от разчетените за годината), следват приходите и доходите от собственост – 297,2 млн. лв. (97,0 % от разчетените за 2019 г.), постъпленията от продажба на нефинансови активи – 121,7 млн. лв. (82,9 % от разчета за годината), постъпленията от глоби, санкции и наказателни лихви – 78,7 млн. лв. (98,3 % от планираните) и приходите от концесии 46,5 млн. лв. (100,9 % спрямо разчета за 2019 г.).

През отчетния период по общинските бюджети са постъпили 24,0 млн. лв. приходи от *помощи и дарения*, което е 122,8 % от разчетените за годината 19,6 млн. лева.

* **Разходи**

Към 31.12.2019 г. общините са отчели общо разходи в размер на 7 020,5 млн. лв., които представляват 114,6 % спрямо разчетите по ЗДБРБ за 2019 година.

*Нелихвените разходи* възлизат на 6 981,4 млн. лв. или 114,6 % спрямо годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 3 603,0 млн. лв. или 109,0 % спрямо планираните за 2019 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 1 921,5 млн. лв., 115,6 % спрямо годишния разчет. Разходите за субсидии са в размер на 225,0 млн. лева (185,0 % спрямо годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 191,7 млн. лв., което е 154,8 % спрямо разчетите към ЗДБРБ за 2019 година.

Капиталовите разходи са в размер на 1 040,2 млн. лв. или 118,6 % спрямо разчетите към ЗДБРБ за 2019 година.

*Разходите за лихви* възлизат на 39,1 млн. лв. и са 108,9 % спрямо разчета за 2019 г. Превишението е във връзка с изплатените от общинските бюджети разходи за лихви към местни лица (за забавено изпълнение по сключени договори, по изпълнителни листове и др. наказателни лихви). Лихвените плащания по заеми от чужбина са в размер на 19,6 млн. лв., по облигационни заеми - 3,2 млн. лв., по други вътрешни заеми (банкови, заеми към „ФЛАГ“ ЕАД и др.) са 10,7 млн. лв. и по финансови лизинги и търговски кредити са 0,2 млн. лв. и др. лихвени плащания (наказателни лихви и др.) са в размер на 5,4 млн. лева.

Общият размер на отчетените разходи за дофинансиране на делегираните от държавата дейности с местни приходи е 218,6 млн. лева.

* **Финансиране**

Към 31.12.2019 г. по общинските бюджети са изплатени *погашения по заеми* от чужбина в размер на 42,6 млн. лева, а получените средства от началото на годината по тези заеми са в размер на 51,7 млн. лв. Получените средства са от Столична община (43,0 млн. лв.), Варна (7,2 млн. лв.) и Пловдив (1,4 млн. лв.). Заемите са предназначени за финансиране на инвестиционни обекти, за чието финансиране общините са сключвали нови договори или средствата са получени през 2019 г. като траншове по сключени през предходни години договори.

Получените по бюджетите на общините към 31.12.2019 г. заеми от *банки в* *страната* са в размер на 107,0 млн. лв., а погашенията към същите са 60,7 млн. лв. От *други лица в страната* общините са получили заеми в размер на 99,0 млн. лв., като основно те са от „ФЛАГ“ ЕАД (94,9 млн. лв.), а направените погашения са 87,5 млн. лв. (в т.ч. 85,7 млн. лв. към този фонд).

Погашенията по емитирани общински ценни книжа за 2019 г. са в размер на 15,7млн. лв., а една община (Марица) е емитирала дълг в размер на 6,0 млн. лева.

Другото финансиране /нето/ по общинските бюджети към 31.12.2019 г. е отрицателно - 38,7 млн. лв., като съществена част от него представлява отчетеното превеждане /резервиране/ на суми по реда на чл. 60 и чл. 64 от Закона за управление на отпадъците по сметката за чужди средства на съответната РИОСВ. За периода нетният размер на задълженията и погашенията по финансов лизинг и търговски кредити като форми на дълг е в размер на (-1,5) млн. лева.

Нетният размер на събраните средства и извършени плащания от общините за сметка на други бюджети, сметки и фондове е в размер на 19,2 млн. лева.

Постъпленията от приватизация на дялове, акции и участия в общинските бюджети през периода са 1,4 млн. лева.

Към 31.12.2019 г. отчетеният от общините нетен размер на операциите по придобиване на дялове, акции и съучастия е в размер на (-0,5) млн. лв., а на предоставената възмездна финансова помощ от общините е (-3,0) млн. лв.

Общините отчитат 1 099,8 млн. лв. бюджетен преходен остатък, а наличността към края на 2019 г. (по банкови сметки и каса) е в размер на 991,4 млн. лв., като 332,6 млн. лв. (33,5 %) са отчетени като остатък в делегираните от държавата дейности.

# Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

**Приходите на БНТ** към 31.12.2019 г. са в размер на 6,1 млн. лв. при планирани за годината 7,5 млн. лв. или за отчетния период са постъпили 80,8 % от планираните за годината. По-ниският процент изпълнение на приходите се дължи на отчетени по-ниски постъпления от рекламна дейност.

 Отчетените неданъчни приходи са постъпления от продажби на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество.

Отчетените **разходи** **на БНТ** към 31.12.2019 г. са в размер на 74,3 млн. лв. или 98,0 % от годишния разчет по ЗДБРБ за 2019 г. За периода са отчетени 55,2 млн. лв. текущи разходи и 19,1 млн. лв. капиталови разходи. По бюджета на БНТ в частта на финансирането са отчетени задължения по търговски кредит в размер на 2,5 млн. лв., (задължения за отстъпени права за чужди филми и програми) и погашения по търговски кредит в размер на 3,0 млн. лв. (погашения на задължения по договори от предходната година за такси за разпространение на програмите на БНТ – 2,7 млн. лв.; отстъпени права за чужди филми и програми и за придобиване на транспортни средства – 0,3 млн. лв.). В разпределението на разходите по бюджета на обществената медия е включен преходния остатък за 2018 г. (съгл. чл. 70, ал. 6 от Закона за радиото и телевизията) в размер на 0,8 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените ***бюджетни взаимоотношения на БНТ с централния бюджет*** за 2019 г. са в размер на 68,9 млн. лв., в т.ч.: 67,7 млн. лв. съгласно чл. 48, т. 2 от ЗДБРБ за 2019 г. и 1,2 млн. лв. одобрен допълнителни трансфери по реда на чл. 109, ал. 3 от Закона за публичните финанси (0,5 млн. лв. съгласно Постановление № 52 на Министерския съвет от 2019 г. за приемане на план-сметка за разходите по подготовката и произвеждането на изборите за членове на Европейския парламент от Република България през 2019 г.; 0,7 млн. лв. съгласно Постановление № 210 на Министерския съвет от 2019 г. за приемане на план-сметка за разходите по подготовката и произвеждането на първи и втори тур на изборите за общински съветници и за кметове през 2019 г.).

За отчетния период е усвоена сума в размер на 68,9 млн. лв. или 100 % на утвърдените бюджетни взаимоотношения на БНТ с централния бюджет.

**Приходите по бюджета на БНР** към 31.12.2019 г. са в размер на 1,8 млн. лв., което представлява 87,3 % от планираните за годината 2,1 млн. лева. По-ниският процент изпълнение на приходите се дължи на отчетени по-ниски постъпления от рекламна дейност. Отчетените приходи са постъпления от продажби на услуги, стоки и продукция (реклама, спонсорски съобщения, технически услуги, съвместни проекти, приходи от концертна дейност и др.), наеми на имущество и др.

Изпълнението на **разходите** **по бюджета на** **БНР** възлиза на 46,6 млн. лв. или 99,3 % от годишния разчет по ЗДБРБ за 2019 г. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходния остатък за 2018 г. (съгл. чл. 70, ал. 6 от Закона за радиото и телевизията) в размер на 0,2 млн. лева.

Общо утвърдените ***бюджетни взаимоотношения на БНР с централния бюджет*** за 2019 г. са в размер на 45,0 млн. лв., в т.ч.: 44,3 млн. лв. съгласно чл. 48, т. 1 от ЗДБРБ за 2019 г. и 0,7 млн. лв. одобрени допълнителни трансфери по реда на чл. 109, ал. 3 от Закона за публичните финанси (0,3 млн. лв. съгласно Постановление № 52 на Министерския съвет от 2019 г. за приемане на план-сметка за разходите по подготовката и произвеждането на изборите за членове на Европейския парламент от Република България през 2019 г.; 0,4 млн. лв. съгласно Постановление № 210 на Министерския съвет от 2019 г. за приемане на план-сметка за разходите по подготовката и произвеждането на първи и втори тур на изборите за общински съветници и за кметове през 2019 г.).

За отчетния период е усвоена сума в размер на 45,0 млн. лв. или 100,0 % на утвърдените бюджетни взаимоотношения на БНР с централния бюджет.

**Приходите на БТА** към 31.12.2019 г. са 1,6 млн. лв. или 99,5 % от предвидените за годината, като това са основно постъпления от продажба на информационни продукти и услуги.

**Отчетените разходи на** БТА за периода са 7,5 млн. лв., което е 104,0 % спрямо годишния разчет по ЗДБРБ за 2019 г.

Общо утвърдените ***бюджетни взаимоотношения на БТА с централния бюджет*** за 2019 г. са в размер на 5,7 млн. лв., в т. ч. 5,175 млн. лв. съгласно чл. 48, т. 3 от ЗДБРБ за 2019 г., 0,2 млн. лв. одобрен допълнителен трансфер с ПМС № 109 от 2019 г. и 0,2 млн. лв. съгласно Постановление № 210 на Министерския съвет от 2019 г. за приемане на план-сметка за разходите по подготовката и произвеждането на първи и втори тур на изборите за общински съветници и за кметове през 2019 г. Отчетените трансфери са в размерна 5,7 млн. лв. или 100,0 % на утвърдените бюджетни взаимоотношения на БТА с централния бюджет.

Министерство на финансите, февруари 2020 г.

1. Изчислено като съотношение на ликвидния буфер и нетните изходящи ликвидни потоци. [↑](#footnote-ref-2)
2. По данни от парична статистика на БНБ [↑](#footnote-ref-3)
3. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за 2019 г. са на база месечни отчети, а тези за 2018 г. - на база тримесечни отчети на ПРБ. [↑](#footnote-ref-4)
4. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-5)
5. Актуализирани разчети съгласно ЗИД на ЗДБРБ за 2019 г. [↑](#footnote-ref-6)
6. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-7)
7. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-8)
8. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-9)
9. Актуализирани разчети съгласно ЗИД на ЗДБРБ за 2019 г. [↑](#footnote-ref-10)
10. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-11)
11. Структурен програмен заем [↑](#footnote-ref-12)